
MĀRUPES NOVADA PAŠVALDĪBAS DOME

Daugavas iela 29, Mārupe, Mārupes novads, LV-2167
67934695 / marupe@marupe.lv / www.marupe.lv
DOMES SĒDES PROTOKOLA Nr. 17 PIELIKUMS

2026. gada 30. septembris 
LĒMUMS Nr.54
Par kolektīvā iesnieguma izskatīšanu
Mārupes novada pašvaldībā (turpmāk – Pašvaldība) 2026.gada 4.septembrī saņemts kolektīvais iesniegums (reģistrācijas Nr.1/2.1-3/4021) , kas iesniegts, pamatojoties uz platformā ManaBalss.lv publicēto iniciatīvu “Saglabāt reģ. autobusu maršrutus Nr.5433 Rīga-Jaunmārupe un Nr.5435 Rīga-Mārupe un 10.autobusa maršrutu pa P132 autoceļu” (turpmāk – Kolektīvais iesniegums). Kolektīvo iesniegumu parakstījusi 817 persona.
Atbilstoši Pašvaldību likuma 57.panta pirmās daļas noteikumiem Pašvaldība nosūtīja iesnieguma parakstītāju datus Pilsonības un migrācijas lietu pārvaldei (PMLP), lai pārliecinātos par parakstītāju atbilstību Pašvaldību likuma 56.panta pirmās daļas prasībām.
Saskaņā ar PMLP sniegto informāciju un veiktajām pārbaudēm noteiktajā kārtībā parakstītāju statusam atbilst 809 personas.
Ņemot vērā minēto, Kolektīvais iesniegums atbilst Pašvaldību likuma 56.panta otrās daļas 2.punkta nosacījumiem, kas paredz, ka Mārupes novada pašvaldībā kolektīvā iesnieguma iesniedzēju skaitam jābūt vismaz 300 personām.
Saskaņā ar Pašvaldību likuma 57.panta pirmo daļu kolektīvo iesniegumu, kas atbilst likuma prasībām, iekļauj domes nākamās kārtējās sēdes darba kārtībā un izskata. Savukārt atbilstoši panta trešajai daļai dome lemj par iesnieguma turpmāko virzību un nosaka par to atbildīgo pašvaldības institūciju.
Kolektīvajā iesniegumā ietverti šādi prasījumi:
1. saglabāt reģionālās nozīmes autobusu maršrutus Nr.5433 “Rīga–Jaunmārupe” un Nr.5435 “Rīga–Mārupe”;
2. saglabāt Rīgas pašvaldības sabiedrība ar ierobežotu atbildību “Rīgas satiksme” 10.autobusa maršrutu pa Daugavas ielu (autoceļš P132 Rīga–Jaunmārupe), nenovirzot to pa Rožu ielu;
3. pirms lēmumu pieņemšanas par sabiedriskā transporta izmaiņām nodrošināt datos balstītu, publiski pieejamu ietekmes izvērtējumu un sabiedrības iesaisti, organizējot publisku tikšanos vai apspriešanu ar Mārupes un Jaunmārupes iedzīvotājiem.
Kā pamatojums norādīts, ka plānotās izmaiņas iedzīvotājiem radītu papildu pārsēšanos, palielinātu brauciena ilgumu un attālumu līdz pieturām Jaunmārupē, Daugavas ielas apkārtnē, Zeltrītos, Vecozolos un Mārasciemā, kā arī samazinātu braukšanas atvieglojumu pieejamību ģimenēm ar “Goda ģimenes” apliecību.
Pašvaldību likuma 4.panta pirmās daļas 19.punkts sabiedriskā transporta pakalpojumu organizēšanu nosaka kā pašvaldības autonomo funkciju. Saskaņā ar šī panta otro daļu autonomās funkcijas pildāmas atbilstoši ārējiem normatīvajiem aktiem. Sabiedriskā transporta pakalpojumu likuma 5.pants nosaka šādu kompetences sadalījumu:
1. Sabiedriskā transporta padome (turpmāk – Padome) veido un pārzina vienotu reģionālās nozīmes maršrutu tīklu un lemj par sabiedriskā transporta pakalpojumu organizēšanu reģionālās nozīmes maršrutos, tostarp maršrutos Nr.5433 un Nr.5435;
2. VSIA “Autotransporta direkcija” (turpmāk – Autotransporta direkcija) sadarbībā ar plānošanas reģioniem plāno reģionālās nozīmes maršrutus un pēc Padomes uzdevuma organizē tajos pakalpojumus;
3. valstspilsētas pašvaldība pārzina un organizē pilsētas nozīmes maršrutus. Maršruts Nr.10 ir Rīgas valstspilsētas pašvaldības pilsētas nozīmes maršruts, un lēmumu par tā izmaiņām pieņem Rīgas valstspilsētas pašvaldība.
Pašvaldība nav valstspilsētas pašvaldība, līdz ar to tās kompetencē ir ierosināt izmaiņas maršrutu tīklā un saskaņā ar Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 58.¹ punktu līdzfinansēt ar sabiedriskā transporta pakalpojumu sniegšanu saistītos zaudējumus reģionālās vai pilsētas nozīmes maršrutu tīkla dotētajos maršrutos (reisos).
Pašvaldība ir ierosinājusi izmaiņas maršrutos. Padome 2026.gada 27.jūlija sēdē pieņēma lēmumu Nr.6 (prot. Nr. 12 § 6) “Pieteikums izmaiņām maršrutos Mārupes novada pašvaldībā” un nolēma pieņemt zināšanai Autotransporta direkcijas 2026.gada 22.jūlija ziņojumā Nr. 6.20/60/2026 sniegto informāciju. Padome arī nolēma atbalstīt Pašvaldības ierosinātās izmaiņas ar nosacījumu, ka netiek palielināts piešķirtā valsts budžeta finansējuma apmērs.
Minētais lēmums ir konceptuāls. Līdz ar to nav pieņemts lēmums par reģionālās nozīmes maršrutu Nr.5433 un Nr.5435 slēgšanu; nav pieņemts lēmums par maršruta Nr.10 novirzīšanu no Daugavas ielas uz Rožu ielu; nav pieņemts lēmums par Pašvaldības līdzfinansējuma piemērošanu, un nav noslēgta trīspusēja vienošanās starp Autotransporta direkciju, Pašvaldību un pārvadātāju.
Tādējādi Kolektīvajā iesniegumā minētie apstākļi, proti, maršrutu slēgšana un maršruta Nr.10 novirzīšana, šobrīd nav iestājušies. Izmaiņu īstenošanai nepieciešami atsevišķi Padomes un Rīgas valstspilsētas pašvaldības lēmumi, kā arī Pašvaldības lēmums par līdzfinansējumu.
Saskaņā ar Pašvaldību likuma 57.panta trešo daļu dome atbilstoši kolektīvā iesnieguma saturam lemj par tā turpmāko virzību un nosaka par to atbildīgo pašvaldības institūciju.
Pamatojoties uz Pašvaldību likuma 56.pantu un 57.panta trešo daļu, Sabiedriskā transporta pakalpojumu likuma 5.pantu un Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 58.¹ punktu, atklāti balsojot ar 17 balsīm „par” (Aivars Osītis, Valdis Kārkliņš, Uģis Šteinbergs, Ira Dūduma, Renārs Freibergs, Edgars Jākobsons, Oskars Jonāns, Andrejs Kirillovs, Jānis Lagzdkalns, Arnis Priediņš, Andris Puide, Kristaps Purviņš, Guntars Reika, Guntis Ruskis, Oļegs Sorokins, Gatis Vācietis, Zigmunds Vīķis), „pret” nav,  „atturas” 1 (Edgars Jansons), Mārupes novada pašvaldības dome nolemj:

1. Pieņemt Kolektīvo iesniegumu zināšanai, ņemot vērā, ka kompetentās institūcijas nav pieņēmušas lēmumus par reģionālās nozīmes maršrutu Nr.5433 un Nr.5435 slēgšanu vai maršruta Nr.10 novirzīšanu, un Pašvaldība nav pieņēmusi lēmumu par līdzfinansējumu.
2. Uzdot Sabiedrības informēšanas un mārketinga nodaļai publicēt informāciju par Kolektīvā iesnieguma virzību Pašvaldības tīmekļvietnē.
3. Uzdot Personāla un dokumentu pārvaldības nodaļai pieņemto lēmumu nosūtīt Iesniedzējai.


Pašvaldības domes priekšsēdētājs 					                               Aivars Osītis


Sagatavoja Centrālās pārvaldes 
Juridiskās nodaļas vadītāja L. Cine-Caune


DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

